དེ་རིང་ནི་རྒྱ་གར་གྱི་རང་བཙན་ཉིན་མོ་རེད།ང་ཚོ་བོད་པའི་ངོས་ནས་རྒྱ་གར་གྱི་རང་བཙན་འཐབ་རྩོད་ལ་མིག་དཔེ་བལྟ་འོས་སམ།འདྲ་བའི་ཆ་དང་མི་འདྲ་བའི་ཆ་གང་དང་གང་ཡོད་དམ།བོད་པས་རང་བཙན་སླར་གསོའི་ལས་འགུལ་རྒྱ་གར་ལ་མིག་དཔེ་བལྟ་དགོས་མིན་བཤད་ཚེ་མི་ཁག་ཅིག་གད་མོ་འཆོར་སྲིད་པ་དང་།ད་ཆ་མི་འབོར་དུང་ཕྱུར་བཅུ་གསུམ་ལྷག་ཡོད་པའི་རྒྱ་གར་རྒྱལ་ཁབ་ཀྱི་རང་བཙན་འཐབ་རྩོད་བྱེད་ཡུལ་དབྱིན་ཇི་ནི།ཕྱོགས་གཅིག་ནས་སྐབས་དེ་དུས་འཛམ་གླིང་གི་ཁྱོན་དུ་སྟོབས་ཤུགས་ཆེ་ཤོས་ཡིན་ནའང་།ལེ་བར་སྟོང་ཕྲག་བརྒྱད་ལ་ཉེ་བའི་རྒྱང་ཁད་ཀྱིས་ཆོད་པའི་རྒྱལ་ཁབ་ཅིག་ཡིན་ཞིང་།ད་ལྟའི་ཆར་མི་འབོར་གྱི་ཆ་ནས་དབྱིན་ཡུལ་ལས་རྒྱ་གར་ལྡབ་ཉི་ཤུ་དང་ཕྱེད་ཙམ་གྱིས་མང་བ་ཡོད།ད་དུང་རྒྱ་གར་ལ་རང་བཙན་རག་པའི་སྐབས་འཛམ་གླིང་འཁྲུག་ཆེན་གཉིས་པ་མཇུག་བསྒྲིལ་མ་ཐག་ཡིན་པ་སོགས་དམིགས་བསལ་གྱི་དུས་སྐབས་ཤིག་ཏུ་གྱུར་ཡོད།འོན་ཀྱང་རྒྱ་གར་གྱི་རང་བཙན་ནི་རྒྱུ་དང་འབྲས་བུ་གཉིས་དུས་གཅིག་ཏུ་སྨིན་པ་ལྟ་བུ་མ་ཡིན་པར་ཡུན་རིང་འཐབ་རྩོད་བྱས་པའི་མཇུག་འབྲས་ཤིག་རེད།